钦定古今图书集成/理学汇编/文学典/第054卷 > 吴通元〈通微〉
## 钦定古今图书集成/理学汇编/文学典/第054卷 > 吴通元〈通微〉

按《唐书窦参传》：“吴通元者，海州人，与弟通微皆博学
善文章。父道瓘，以道士诏授太子诸王经，故通元等
皆得侍太子游，太子待之甚善。始，通元举神童，补秘书正字，又擢文辞清丽科，调同州司户参军。德宗立，
弟兄踵召为翰林学士。顷之，通微迁职方郎中，通元
起居舍人，并知制诰。凡帝有撰述，非通元笔未尝慊”
与陆贽、吉中孚、韦执谊并位，贽文高有谋，特为帝器
遇，且更险难有功，通元等特以东宫恩旧进昵而不
礼，见贽骤擢，颇娼恨。贽自恃劲正，屡短通元于帝前，
欲斥远之。即建言：“承平时，工艺书画之冗，皆待诏翰
林而无学士。至德以来，命集贤学士入禁中草书，诏
待进止于翰林院，因以名官。今四方无事，制书职分
宜归中书舍人，请罢学士。”帝不许。通元怨日结，谋夺
其内职。会贽权知兵部侍郎，主贡举，乃命为真。贞元
七年，通元拜谏议大夫，自以久次，当得中书舍人，大
怨望。贽与窦参交恶，参从子申，从舅嗣虢王则之方
为金吾将军，故申介之，使结通元兄弟共危贽，而通
元以宗室女为外妇。帝知未及责，则之飞谤云：“贽试
进士，受贿谢。”帝恶诬构，大怒，罢参宰相，逐则之昭州
司马，通元泉州司马。又衔淫污近属事，自诘之，不敢
答。赐死长城驿，贽遂相矣。通元死，通微白衣待罪于
门，帝宥之，内惧祸，不敢行丧服。

按《旧唐书文苑传》：“通元词藻婉丽，帝尤怜之。贞元初，
昭德王皇后崩，诏李纾为谥册文，宰相张延赏、柳浑
为庙乐章。及进，皆不称旨，并召通元重撰。凡中旨撰
述，非通元之笔，无不慊然重之如此。”